Simona Halep - Serena Williams a fost finala feminină de la Wimbledon 2019, un meci istoric și fabulos deopotrivă. 13 este un număr norocos pentru Simona Halep, pentru că data de 13 iulie intră în istoria sportului românesc. Simona Halep (locul 7 WTA) este prima româncă ce câștigă Grand Slamul londonez.

A fost o întâlnire între doi foști lideri mondiali, dar, în fapt, părea o confruntare între David și Goliat: Simona Halep avea o singură victorie în cele zece partide jucate până la acum contra celei mai titrate jucătoare din lume aflate încă în activitate. Și exact ca în legendă, „mica forță”, Simona Halep, a câștigat. O victorie cu atât mai merituoasă cu cât a fost și categorică: 6-2, 6-2 în nici o oră de joc contra marii Serena Williams.

Simona Halep a fost de departe cea mai bună jucătoare de la Wimbledon. Cu doar un set pierdut în cele şapte meciuri disputate la Londra (în fața Mihaelei Buzărnescu), a fost la un minut distanţă de cea mai rapidă victorie într-o finală a turneului din ultimii 35 de ani. A fost a doua cea mai scurtă luptă pentru trofeu din istoria turneului feminin de la Wimbledon, din ultimii 35 de ani. Simona Halep a stabilit şi un record absolut pentru o finală feminină: doar TREI greşeli neforţate faţă de cele 26 ale Serenei în meciul care a durat doar 56 de minute.

Două finale pe iarbă are Simona, ambele câştigate. Precedentul succes a fost în 2013, la 's-Hertogenbosch, în faţa lui Kiki Bertens.

Simona Halep intră în posesia unui cec în valoare de aproape 3 milioane de dolari și ajunge la un total de 33 de milioane de dolari acumulați din tenis. Halep ocupă deja locul 5 în ierarhia premiilor din toate timpurile în tenis.

Precedentul Horia Tecău

Dacă Simona Halep este prima reprezentantă a tenisului românesc - masculin și feminin - care câștigă turneul la simplu, după ce Ilie Năstase a ajuns de două ori în finală, dar a pierdut, există, totuși, un tenismen român care a mai ridicat trofeul la Wimbledon, numai că la dublu: Horia Tecău, în 2015, când obținea titlul alături de partenerul său, Jean-Julien Rojer.

Anul acesta, perechea Tecău-Rojer a ajuns până în sferturile de finală la Wimbledon, unde a fost eliminată, după un meci istovitor, de patru ore și jumătate, de perechea columbiană Juan Sebastian Cabal/Robert Farah, cap de serie numărul 2. Columbienii au ieșit, sâmbătă, campioni la Wimbledon 2019, la proba de dublu masculin, după un alt meci-maraton, de aproape cinci ore, împotriva echipei franceze Nicolas Mahut/Edouard Roger-Vasselin. Scor: 6-7 (5), 7-6 (5), 7-6 (6), 6-7 (5), 6-3. Juan Sebastian Cabal şi Robert Farah sunt primii columbieni câştigători ai unui trofeu de grand slam la dublu masculin.

FOTOGALERIE. Simona Halep și cele mai frumoase momente ale finalei Wimbledon 2019

REZUMAT VIDEO:

Primele gânduri ale Simonei Halep după marea victorie

„Sunt foarte sigură că a fost cel mai bun meci din carieră, sunt fericită pentru ce am realizat în aceste două săptămâni şi nu pot descrie ce simt după ce am câştigat Wimbledon. Este un sentiment destul de special”, a declarat Simona Halep la conferința de presă. Când a intrat în sală, a fost aplaudată de jurnaliști. „Acum simt că am câştigat turneul”, a comentat ea, cu umorul care nu a părăsit-o nicio clipă la întâlnirile cu presa de la acest turneu.

Simona Halep are gravat numele, de azi încolo, pe trofeul de la All England Club:

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media

Este al 19-lea trofeu al carierei, la simplu, al Simonei Halep.

Simona Halep primește, în urma acestei victorii, 2,35 milioane de lire sterline (2,6 milioane de euro) şi 2.000 de puncte WTA. De luni, urcă pe locul 4 în ierarhia WTA și poate ataca din nou podiumul.

Citiți și: CTP: Un meci care m-a năucit! Este cea mai mare victorie din istoria tenisului românesc. Simona este o legendă vie

Este o zi minunată, care înseamnă foarte mult pentru mine, pentru familia mea și cred că pentru toți românii, a declarat Simona Halep într-un mini-interviu pentru Eurosport. Ea și-a exprimat speranța că această victorie îi va inspira pe copii, care se vor îndrepta mai mult spre tenis. Întrebată dacă aceasta este cea mai bună zi a vieții ei, Simona Halep a spus că nu uită nici victoria de la Roland Garros și le-a pus la egalitate, dar a explicat că o victorie la Wimbledon este una cu totul specială, mai ales că joci în fața familiei regale.

Citiți și: Simona Halep: Niciodată nu am jucat un meci mai bun. A fost visul mamei mele

EXCLUSIV Emil Boc a asistat din tribune, la Wimbledon, la victoria Simonei Halep: „Mă ciupesc să mă conving că nu visez”

A intrat în rândul membrilor All England Club

Simona Halep a intrat, sâmbătă, în rândul membrilor de onoare al All England Lawn Tennis and Croquet Club, unul dintre cele mai exclusiviste cluburi din lume. Forbes scrie că sunt două posibilităţi ca o persoană să intre în rândul membrilor, să câştige turneul de la Wimbledon sau să se mărite cu un prinţ englez. Cu o vechime de peste 150 de ani, All England Club are 565 de membri, dintre care 375 sunt plini (numărul maxim), iar o mie de persoane sunt pe listele de aşteptare.

Cea mai nouă membră a All England Club Foto: Twitter Wimbledon

Citiți și: Ce urmează pentru Simona Halep?

Impresiile Serenei Williams

Actualizare. Serena Williams a declarat că Simona a jucat incredibil. „Când o jucătoare e la acest nivel, trebuie doar să îți scoți pălăria și să o feliciți pentru ceea ce realizează”, a declarat americanca.

Serena Williams nu va uita niciodată finala pierdută cu Simona Halep. Este cea mai drastică înfrângere pentru ea din toate prezenţele în ultimul act la un turneu de Grand Slam. Pentru Serena Williams, eşecul în faţa Simonei Halep a dus-o la nouă finale de Grand Slam pierdute. Niciuna din înfrângeri, însă, nu a fost atât de drastică pentru jucătoarea care are un total de 319 săptămâni ca lider WTA. Mai mult, din toate finalele pierdute în circuit, a fost doar a doua oară când Serena iese de pe teren cu doar patru game-uri în cont.

„Pentru mine, nicio înfrângere nu e uşoară. La ultimele finale de Grand Slam am depus eforturi incredibile pentru a ajunge acolo”, a mărturisit americanca. Este al doilea an la rând când pierde finala la Wimbledon.

23 de trofee de Grand Slam are în palmares Serena. Cu un succes în faţa Simonei, ar fi egalat recordul all-time. La Wimbledon a fost campioană de şapte ori.

„Am ştiut că-şi va da viaţa pe teren şi m-am gândit la ce trebuie să fac eu ca să ajung la acel nivel. Am încercat multe lucruri, dar în acest meci nu prea m-au ajutat. Totuşi, am făcut şi enorm de multe greşeli pentru ca aceste lucruri să funcţioneze”, a recunoscut Serena Williams.

Nici susținerea publicului n-a ajutat-o sau poate tocmai de aceea presiunea a fost cu atât mai mare. „Cu siguranţă, am simţit susţinerea şi dragostea fanilor, mi-am dorit să joc mai bine, dar nu am fost în măsură să joc mai bine”, a declarat Serena Williams după meci.

Ovații pentru Simona Halep. Cum s-au bucurat familia și fanii

Actualizare. Simona Halep, ovaționată la Wimbledon. După ce şi-a văzut numele gravat alături de cel al celorlalte campioane de la All England Club, românca a fost invitată în loja regală. Apoi, Simona Halep a fost condusă către balconul arenei, unde o aşteptau spectatorii care nu au putut asista la meci şi care au urmărit confruntarea cu Serena Williams pe un ecran gigantic. Simona a ridicat din nou preţiosul trofeu, Venus Rosewater Dish, în braţe, în ovaţiile celor prezenţi.

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media

Citiți și: Primele reacții în presa internațională după triumful Simonei Halep: „Ești incredibilă!”

Momentele de bucurie pentru familia Halep au continuat și după ceremonia de la Wimbledon. Una dintre cele mai bune prietene ale Simonei a surprins momentul în care noua campioană de la Wimbledon este îmbrățișată de tatăl și de fratele ei:

Din Vama Veche până în Brisbane, Australia, românii au urmărit meciul Simonei Halep din finala de la Wimbledon și au sărbătorit victoria sportivei. Dacă cei din Vama Veche au renunțat la câteva ore de plajă s-au strâns la terase pentru a urmări meciul cu prietenii, românii din Australia s-au trezit cu noaptea în cap ca să o susțină pe Simona. Și în Bucovina a fost bucurie mare pentru victoria Simonei. Iată imaginile:

Un trofeu pentru istorie

Actualizare. Moment emoționant din nou pentru Simona Halep: este felicitată personal de ducesa de Cambridge, Kate, pe care sportiva din România mărturisea că o place foarte mult.

Actualizare. Simona Halep ridică deasupra capului trofeul de la Wimbledon, o imagine pentru istorie!

©Foto: Guliver/GettyImages

Daniel Dobre, în lacrimi la finalul partidei

Al doilea trofeu de Grand Slam al carierei pentru Simona Halep a venit cu un alt antrenor. Daniel Dobre a continuat munca excelentă a lui Darren Cahill şi a ajutat-o pe Simona să obţină un succes memorabil pe iarba de la Wimbledon.

Camerele de televiziune l-au surprins pe antrenor cu ochii în lacrimi, în tribună, după succesul Simonei Halep. Campioana a fost întrebată despre aceasta la conferința de presă.

„Este o persoană foarte emoţională şi îmi place acest lucru, este un om bun. Sigur că Darren face parte din acest succes, am vorbit tot timpul cu el, a venit din nou acum să-mi vadă meciul. Inima lui este alături de noi şi acest lucru m-a făcut mai puternică”, a declarat Simona Halep la conferința de presă.

„Toată lumea plângea acolo. Ştiai că antrenorul tău este un plângăcios atunci când l-ai angajat. Ce părere ai că ai stârnit aceste emoţii?” a fost întrebată ulterior Simona și într-un interviu la Tennis Channel. „Sunt foarte fericită că toţi trăiesc alături de mine acest moment frumos. Mama mea era foarte emoţionată, chiar dacă nu o arată. Tot ce şi-a dorit pentru mine a fost să joc o finală la Wimbledon, ceea ce s-a şi întâmplat”, a răspuns Simona Halep.

„Pentru mine, Wimbledon nu a fost neapărat un obiectiv, dar era un loc unde ştiam că poate juca bine. Jocul ei este apropiat de cel pe iarbă”, a explicat, la rândul său, jurnaliștilor antrenorul Daniel Dobre.

Simona Halep a ajuns pe terenurile de la Wimbledon înaintea tuturor. S-a pregătit trei zile pe iarba londoneză, înainte de a merge la turneul de la Eastbourne.

„Când vii aici, scapi de toţi demonii, poţi juca foarte relaxat. În acelaşi timp, te motivează foarte mult să vezi tot ce este aici, să simţi tradiţia. Singura jucătoare pe care am întâlnit-o aici a fost Svitolina, ne-am antrenat cu ea înaintea turneului de la Eastbourne, aşa că a fost cu noroc”, a povestit „Brică”.

Pe Svitolina, Halep a învins-o în semifinale la fel ca pe Serena Williams, după ce a cedat doar patru game-uri.

Citiți și: Darren Cahill: Simona a jucat incredibil, a fost unul dintre acele meciuri în care totul îți iese

Politicienii o felicită pe Simona Halep

O primă reacție din mediul politic după victoria Simonei Halep a venit chiar de la președinte. „Felicitări, Simona Halep pentru câștigarea turneului de Grand Slam de la Wimbledon! O victorie excepțională tenisul românesc, pentru România”, scrie pe Facebook președintele Klaus Iohannis:

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media

Au transmis apoi mesaje de felicitare și președintele Senatului, Călin Popescu Tăriceanu, și premierul Viorica Dăncilă, după care reacțiile din mediul politic au început să curgă: Marcel Ciolacu - președintele Camerei Deputaților, Eugen Teodorovici - ministrul de finanțe, Mihai Fifor - secretarul general al PSD.

Președintele Senatului Călin Popescu Tăriceanu a declarat că victoria Simonei Halep i-a făcut din nou pe români mândri de ea, aceasta dovedind tuturor „clasă la acest mare turneu de la Wimbledon”. „Felicitări, @Simona_Halep! Încă o dată ne-ai făcut mândri de tine! Simona Halep a dovedit tuturor clasă la acest mare turneu de la #Wimbledon!”, a scris Călin Popescu Tăriceanu, sâmbătă, pe Twitter.

De asemenea, președintele Camerei Deputaților Marcel Ciolacu a scris pe Facebook: „Bravo, Simona! Ești o mare campioană! Și reprezinți un vis de generații al sportului românesc! Mulțumim pentru tot!!!”.

Premierul Viorica Dăncilă a transmis, pe Facebook, că victoria Simonei Halep a umplut inimile românilor de bucurie și mândrie.

„Bravo, Simona! O victorie fabuloasă! Felicitări campioanei noastre de la Wimbledon!”, a scris și Eugen Teodorovici.

LIVE TEXT SIMONA HALEP VS. SERENA WILLIAMS

Actualizare. Zi istorică pentru Simona Halep! Câștigă finala Wimbledon 2019 și al doilea titlu de Grand Slam al carierei, exact așa cum își dorea la începutul anului! Este prima jucătoare din România care atinge această performanță.

ACTUALIZARE. Simona Halep câștigă cu 6-2 și al doilea set și își adjudecă victoria în 57 de minute în finala cu Serena Williams!

E copleșitor:

Simona Halep, copleșită de emoția câștigării primului titlu la Wimbledon, primul și din istoria tenisului românesc Foto: Guliver/Getty Images

VIDEO. Momentul în care Simona Halep câștigă Turneul de la Wimbledon

Actualizare. Tensiune extremă. Simona este la o minge de câștigarea meciului. Are 40-0 în acest game!

Actualizare. Simona Halep e la un game de câștigarea titlului la Wimbledon! Conduce cu 5-2 și servește pentru câștigarea meciului!

Actualizare. Game-ul începe cu o dublă greșeală a Serenei Williams, care reușește apoi un as.

Actualizare. Da! Simona Halep reușește să se distanțeze, pentru prima oară, în acest set, în care o conduce pe Serena cu 4-2! Și o reacție descătușată, pe măsura performanței:

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media

Actualizare. Simona Halep câștigă la break acest game, pe serviciul Serenei: E 3-2 pentru româncă în setul al doilea. Ar putea fi momentul-cheie al meciului. Simona Halep ar mai avea trei game-uri până la câștigarea trofeului, dar perspectiva este încă departe, meciul încă se joacă.

Actualizare. E 2-2 în setul secund. Urmează serviciul Serenei Williams. Simona Halep își menține însă nivelul de joc entuziasmant.

Actualizare. Acest al doilea set este mai echilibrat. Serena Williams își face, din nou, serviciul și conduce cu 2-1.

Spectatori de rang înalt în tribune, la meciul Simonei Halep cu Serena Williams. Iată și reacțiile unor fețe regale:

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media

Actualizare. Simona Halep cere primul challange al partidei și bine face: mingea a fost pe linie.

Actualizare. 1-1 în primul set. Simona își face, la rândul ei, serviciul.

Actualizare. Serena Williams câștigă primul game al setului al doilea, făcându-și serviciul.

Actualizare. SIMONA HALEP CÂȘTIGĂ PRIMUL SET CU 6-2, în numai 26 de minute!

„Ce prim set pentru româncă! N-ar fi putut atinge mai bine perfecțiunea”, comentează site-ul WTA în live blogul meciului.

Doar două greșeli neforțate a avut Simona Halep în acest prim set.

Actualizare. Într-adevăr, Serena Williams reușește să recupereze - destul de rapid în acest game - din handicap: e 5-2 în primul set pentru Simona Halep.

Meciul este atât de entuziasmant, încât și politica ia o pauză. Iată poza pe care a postat-o Dacian Cioloș, cu comentariul: „Consiliul Național PLUS a luat o pauza :) Succes, Simona Halep!”

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media

Actualizare. Simona Halep, prestație extraordinară: este la un game de câștigarea primului set: 5-1! A fost un game mai disputat însă, Serena Williams dă semne că își revine în forma știută.

Actualizare. Serena Williams câștigă primul game în acest prim set în care Simona Halep conduce cu 4-1.

Actualizare. Simona Halep - Serena Williams 4-0 în primul set!

Actualizare. Simona face 3-0 în numai opt minute! Pare peste tot pe teren, găsește colțurile terenului și lovește în puncte ce par imposibil de atins. De altfel, au remarcat și organizatorii turneului de la Wimbledon, pe Twitter, la finalul partidei: A fost vreun colț de teren unde nu s-a aflat Simona? se întreabă ei.

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media

Actualizare. Start perfect pentru Simona, care are deja 2-0 în primul set.

Actualizare 16:12 - Simona Halep a câștigat primul game al meciului, făcând break.

Actualizare 16:10 - Finala Wimbledon a început.

Actualizare 16:00 - Cele două jucătoare au intrat în arenă. Serena Williams a câștigat tragerea la sorți și a ales să servească.

LIVE TEXT - aici.

Actualizare. Simona Halep intră se îndreaptă către un alt meci mare al carierei:

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media

În 2018, Simona Halep îşi împlinea cel mai mare vis al carierei: câştiga pentru prima dată un titlu de Grand Slam, cel de la Roland Garros. Victoria de la Paris venea după alte două finale pierdute tot la Roland Garros. Un nou moment de graţie poate veni din nou azi, când Simona Halep joacă finala turneului de la Wimbledon în faţa Serenei Williams. Ar fi al doilea trofeu de Grand Slam câştigat de sportiva din România.

Citește și Federer, mesaj pentru Halep: Trebuie să ai mentalitate de învingător, să știi că meriți să fii aici

Între cele două sportive - atât de diferite din punct de vedere fizic - este și o diferență de vârstă: zece ani și o zi. Serena Williams va împlini 38 de ani peste două luni, la 26 septembrie, iar a doua zi, pe 27 septembrie, Simona Halep face 28 de ani.

Ultima dată ele s-au întâlnit chiar anul acesta, în optimile de finală ale Australian Open, când americanca s-a impus scorul de 6-1, 4-6, 6-4.

Simona Halep, locul 7 WTA şi cap de serie numărul 7, s-a calificat pentru prima dată în finala turneului de la Wimbledon, după ce a învins-o, joi, cu scorul de 6-1, 6-3, în 72 de minute, pe jucătoarea ucraineană Elina Svitolina, o mai veche adversară, numărul 8 mondial şi cap de serie numărul 8.

Și Serena Williams a avut o calificare ușoară în finala de la All England Club, învingând-o în semifinale cu scorul de 6-1, 6-2, pe sportiva cehă Barbora Strycova, locul 54 WTA, în doar o oră de joc.

Mizele meciului pentru cele două sportive

Pentru Simona Halep finala de la Wimbledon înseamnă încercarea de a ține în brațe cel de-al doilea trofeu foarte important din carieră, după ce în 2018 a câștigat Roland Garros-ul, singurul titlu de mare șlem pe care îl are în palmares. Românca este la a cincea finală de mare șlem din carieră, la a treia finală de turneu în 2019 și cea cu numărul 36 (în total) din carieră, la simplu.

În schimb, miza pentru Serena Williams, care are deja șapte trofee numai la Wimbledon și zece finale jucate, ar fi câștigarea primului titlu de Grand Slam după 2017 și după revenirea în activitate. Dacă se va impune, va obţine titlul de grand slam cu numărul 24 și ar egala-o pe Margaret Court, deţinătoarea recordului!

Serena Williams nu a câştigat niciun trofeu de când a revenit în competiţii, în martie 2018, dar a jucat două finale de grand slam, la Wimbledon şi la US Open, ambele pierdute.

Citiți și: Wimbledon 2019 | Mats Wilander, despre finala Halep - Williams: Dacă servește bine, va fi foarte greu

Năstase, singurul român care a mai jucat finale la Wimbledon: Simona are prima şansă la titlu, chiar şi cu Williams

Maria Sharapova, Venus Williams și Angelique Kerber sunt cele trei sportive care au reușit până acum să o învingă pe Serena Williams la Wimbledon.

Cine se va impune în finala de la Wimbledon 2019 va pleca acasă cu un cec de două milioane şi jumătate de euro.

Serena Williams, despre Simona Halep: „E o mică forță”

Noua Simona Halep, pe care tot mai mulți comentatori și jurnaliști au descoperit-o la Londra, știe ce are de făcut: „Sunt în finală şi nu voi pune presiune pe mine. Vreau doar să-mi planific ceea ce trebuie să joc în finală”, a declarat ea.

„În momentul când intri la luptă, trebuie să uiți că e Serena în față, e pur și simplu un meci de tenis. Depinde cum o să abordeze meciul și cum o să gestioneze emoțiile față de ea. Dacă vede că e oricare în teren, să nu vadă că e Serena, atunci va fi cu siguranță câștigătoare”, crede Stere Halep, tatăl Simonei.

Adversara, temuta Serena Williams (locul 10 WTA), pare în cea mai bună formă de la nașterea copilului, în urmă cu aproape doi ani. Dar nu-și subestimează adversara: „Sunt multe lucruri impresionante la ea. Tenacitatea ei, abilitatea de a deveni mai bună, tot timpul, şi capacitatea de a-şi găsi forţa. Nu poţi să o subestimezi. E o mică forţă. A terminat de două ori la rând anul pe primul loc, iar acum simt că s-a întors şi vrea să demonstreze că o poate face din nou”, a declarat Serena Williams despre Simona Halep.

Istoricul întâlnirilor Simona Halep - Serena Williams. Înfrângerea pe care Serena nu o poate uita

Prima partida între Simona Halep și Serena Williams a fost în urmă cu opt ani, coincidență, tot la Wimbledon, în turul secund. Românca a câștigat atunci primul set, însă Williams a întors soarta calificării.

Între timp, Simona Halep este conștientă că are mult mai multe atuuri. „În prezent am un joc mai bun. Pot să joc pe orice suprafaţă și împotriva oricui. Nu mă mai sperie cum sare mingea. Sunt şi stabilă pe picioare, ceea ce e foarte important pe iarbă”, a declarat românca.

Citiți și: Wimbledon 2019. Simona Halep: Sunt mai disperată să câștig Wimbledonul decât să o opresc pe Serena

Singurul succes al Simonei Halep împotriva Serenei Williams a venit în 2014, la Turneul Campioanelor, în grupe, când Simona a spulberat-o pe americancă, ce-i drept, aflată într-o formă nu prea bună în ziua respectivă: a fost 6-0, 6-2 pentru Simona. Ulterior, americanca și-a luat revanșa în finala competiției, pe care a câștigat-o categoric în fața româncei: 6-3, 6-0. Dar a făcut atunci și o predicție: că românca va deveni într-o zi lider mondial, ceea ce s-a întâmplat.

Serena Williams n-a uitat, însă, acea singură înfrângere suferită în fața Simonei Halep. „Cheia meciurilor noastre vine de la meciul pierdut de mine. Nu am uitat niciodată, ea a jucat incredibil. Asta mă face să cred că poate ajunge la un asemenea nivel din nou, aşa că eu trebuie să fiu mai bună”, a spus nr. 10 WTA.

Cele două au mai jucat o finală, în 2015, la Cincinnati, când tot Serena a câştigat, cu 6-3, 7-6 (5).

Citiți și: Mihaela Buzărnescu, despre șansele Simonei Halep în fața Serenei Williams: O să fie un meci fabulos

Darren Cahill, alături de Simona Halep

Daniel Dobre este un factor important în revenirea Simonei Halep la forma care a menţinut-o în fruntea ierarhiei WTA, chiar dacă relaţia dintre ei nu a funcţionat perfect tot timpul. După ce s-a contrat cu Darren Cahill în 2017, la Miami, românca a avut parte în acest an de un moment tensionat şi în relaţia cu noul antrenor, tot la turneul din Florida.

Conflictele pe care Simona Halep le-a avut cu antrenorii în ultimii ani au o explicaţie. Este perfecţionistă, nu-şi permite să greşească prea mult - crede Alexandra Dulgheru.

Opt antrenori a avut Simona Halep în cariera ei, dar fără îndoială cea mai mare amprentă și-a pus-o australianul Darren Cahill, de care Simona a fost nevoită să se despartă anul trecut, când acesta a decis că trebuie să fie mai mult alături de familie.

La Wimbledon 2019 însă, Simona Halep a avut avantajul de a-l avea lângă ea pe fostul ei antrenor, Darren Cahill. Pe lângă tactica de joc stabilită cu Daniel Dobre, sfaturile australianului au fost, ce mai probabil, nelipsite.

Darren Cahill a fost prezent la mai multe antrenamente ale sportivei noastre și chiar și tatăl acestuia, John Cahill, s-a aflat în tribună la meciul cu Elina Svitolina, scrie digisport.ro.

„Simona a avut nevoie de un impuls din punct de vedere psihologic. Iarba trebuie să îți fie prieten, nu dușman. E o foarte bună oportunitate. Joacă cu cea mai bună jucătoare din istorie, pe cea mai bună suprafață a acesteia. Pricipalele arme sunt reverul și mobilitatea pe teren”, a spus Darren Cahill pentru Eurosport.

Partida Serena Williams - Simona Halep va fi transmisă de Eurosport 2.

Cum se schimbă clasamentul WTA începând de luni

Simona Halep va urca trei locuri în clasamentul WTA după calificarea în finala Wimbledon 2019.

Se ştie deja locul pe care se va afla săptămâna viitoare în noua ierarhie WTA: se va afla pe poziţia a patra, indiferent de rezultatul finalei pe care o va disputa sâmbătă cu Serena Williams.

Simona Halep a început Wimbledon-ul pe locul 7 WTA, însă şi-a asigurat acum locul 4, înaintea ei în ierarhia mondială fiind Ashleigh Barty, Naomi Osaka şi Karolina Pliskova, iar după ea Kiki Bertens şi Petra Kvitova.

Și Serena Williams va urca două poziții, indiferent de rezultatul meciului, ajungând de luni pe locul 8 WTA.

Mesaje de susținere inedite primite de Simona Halep

Înaintea meciului cu Serena Williams, jucătoarea noastră a primit un mesaj de susținere de la ambasadoarea Franței în România. Michelle Ramis a ținut să îi ureze succes, în românește, la finalul discursului de la recepția de Ziua Franței.

Un mesaj de încurajare a primit Simona Halep și de la... ciobanii de pe Transalpina! Sunt cei pe care Simona i-a vizitat luna trecută împreună cu Darren Cahill, fostul antrenor, și care au ținut să-i transmită româncei succes înaintea finalei de la Wimbledon.

Citiți și: Fair play din partea Ambasadei SUA, înaintea finalei Halep - Williams: Doar ne bucurăm de frumuseţea tenisului

Federer, mesaj pentru Halep: Trebuie să ai mentalitate de învingător, să știi că meriți să fii aici

Asistență regală în rândul publicului. Kate și Meghan vor veni la meci

Ducesa de Sussex, Meghan Markle, şi Kate Middleton, ducesă de Cambridge, vor asista, sâmbătă, la finala feminină a turneului de la Wimbledon, dintre Simona Halep şi Serena Williams, scrie presa britanică.

Va fi pentru a doua oară când cele două vor asista la meciuri de la Wimbledon în acest an, după ce Kate Middleton a fost prezentă în ziua a doua a competiţiei, iar Meghan Markle în a patra zi.

Serena Williams este bună prietenă cu ducesa de Sussex, în timp ce Simona Halep, întrebată într-o conferinţă de presă pe cine ar vrea să vadă la meciurile ei din familia regală, a ales-o pe ducesa de Cambridge.

Cele două au fost prezente şi la finala de anul trecut, pierdută de Serena Williams în faţa germanei Angelique Kerber.

Citiți și: Wimbledon 2019. Roger Federer l-a învins pe Rafael Nadal și va juca în finală cu Novak Djokovic